Swendelaars vas ná hul glo pensioentrekker, talle ander bedriegDie geld wat deur die polisie gevind is (Foto: Verskaf) Drie vermeende swendelaars is Vrydag in hegtenis geneem nadat die Humewood-polisie in Port-Elizabeth in die Oos-Kaap beslag gelê het op gesteelde kontant van meer as R1 miljoen. Kapt. Sandra Janse van Rensburg, woordvoerder van die polisie, sê die 40-jarige Suid-Afrikaanse vrou en twee buitelanders, albei vermoedelik 31 jaar oud, is tans in polisie-aanhouding. Volgens Janse van Rensburg het die eienaar van ŉ plaaslike besigheid in Port-Elizabeth onraad gemerk toe die drie verdagtes in haar winkel was, waarna sy die polisie in kennis gestel het deur die noodknoppie in die winkel te druk. Met die aankoms van die polisie het hulle die drie verdagtes gekonfronteer, waarna hulle beslag gelê het op meer as R1 miljoen in die verdagtes se motor. Janse van Rensburg sê die verdagtes het glo sowat R800 000 deur middel van bedrog van ŉ pensioentrekker gesteel. Die pensioentrekker is vermoedelik oortuig dat sy haar geld belê en dat sy goeie rente daaruit sou verdien. Sy sê die verdagtes kan waarskynlik verbind word met ŉ bedrogsindikaat wat glo in Oos-Londen bedryf het. Al die verdagtes sal Maandag in die hof verskyn op aanklag van bedrog en diefstal. Intussen het die polisie ŉ waarskuwing uitgereik aan bejaardes wat moontlik groot bedrae geld wil onttrek uit hul pensioen- of spaarfondse. “Jy moet altyd jou geld belê deur middel van ŉ bank of ŉ geloofwaardige instansie. Die swendelaars slaag keer op keer daarin om veral ouer mense om te praat en hul geld te steel. Hulle is baie oortuigend,” sê sy. Die geld wat deur die polisie gevind is (Foto: Verskaf)